text: Flere mænd er til strikkefestival 
  15 september 2017 kl. 15.10
  Fanø Strikkefestival kan være på vej mod to rekorder. Den ene er, at der er flere mænd end tidligere.
  Den 13. strikkefestival på Fanø er i gang, og den kan være på vej mod to rekorder. Flere deltagere og flere mænd.
  Mens den første festivaldag endnu er ved at rulle sig ud, fortæller arrangør Jørgen Seyfarth til TV SYD, at han fornemmer, at der er flere gæster end sidste år. Da var der 7500 deltagere på de tre dage.
  - Allerede fra morgenstunden summede det med flere mennesker, end jeg husker det fra sidste år. Vi gør først deltagerantallet op til sidst, men jeg fornemmer, at her er mange.
  Deltagerne har stået i kø for at komme ind i hovedteltet i Nordby. Der må være 600 gæster ad gangen.
  Jørgen Seyfarth, arrangør, Fanø Strikkefestival: "Her er flere mænd."
  - Og så er der en ting mere, som er anderledes end tidligere, siger Jørgen Seyfarth.
  - Her er flere mænd. 
  Strikkefestivalen på Fanø varer indtil søndag.
  
  
  
  